CPFจ่อเพิ่มทุน1.55พันล้านหุ้น ขาย RO 5:1 ราคาหุ้นละ 25 บ.
CPF จ่อเพิ่มทุน 1.55 พันล้านหุ้น ขาย RO 5:1 ราคา 25 บ. ระหว่างวันที่ 24-27 และ 31 ก.ค.60 หวังใช้คืนหนี้-สำรองลงทุนในอนาคต โดยภายหลังการเพิ่มทุนจะส่งผลให้บริษัทมีทุนจดทะเบียนเพิ่มเป็น 9.29 พันลบ. 
12 พ.ค. 2560

บริษัท เจริญโภคภัณฑ์อาหาร จำกัด (มหาชน) หรือ CPF ระบุว่า ที่ประชุมคณะกรรมการบริษัทวานนี้ (11 พ.ค.) อนุมัติการเพิ่มทุนจดทะเบียน โดยออกหุ้นใหม่ 1.55 พันล้านหุ้น พาร์หุ้นละ 1 บาท เสนอขายผู้ถือหุ้นเดิมในสัดส่วน 5 หุ้นเดิมต่อ 1 หุ้นใหม่ ที่ราคาหุ้นละ 25 บาท ระหว่างวันที่ 24-27 และ 31 ก.ค.60 หวังระดมทุนได้ราว 3.87 หมื่นล้านบาท เพื่อใช้คืนเงินกู้หรือหุ้นกู้เดิมราว 2.7 หมื่นล้านบาท และสำรองไว้ใช้ลงทุนในอนาคตอีกราว 1.17 หมื่นล้านบาท
โดยหลังการเพิ่มทุนครั้งนี้จะทำให้บริษัทมีทุนจดทะเบียนเพิ่มเป็น 9.29 พันล้านบาท จากเดิม 7.74 พันล้านบาท โดยบริษัทกำหนดวันประชุมวิสามัญผู้ถือหุ้น ครั้งที่ 1/60 ในวันที่ 27 มิ.ย.60 เพื่อพิจารณาการเพิ่มทุนดังกล่าว
สำหรับเงินที่ได้รับจากการเพิ่มทุนจะนำไปใช้ชำระคืนเงินกู้ยืมและ/หรือหุ้นกู้ จำนวนประมาณ 2.7 หมื่นล้านบาท ภายในปี 61 ซึ่งจะช่วยลดภาระหนี้สินและดอกเบี้ยจ่าย อันจะทำให้โครงสร้างเงินทุนของบริษัทมึความแข็งแกร่งมากขึ้น และสำรองเพื่อขยายการลงทุนในอนาคต จำนวนประมาณ 1.17 หมื่นล้านบาท เพื่อสร้างการเติบโตให้แก่บริษัทในระยะยาว